钦定古今图书集成/明伦汇编/官常典/第795卷 > 蒲察郑留
## 钦定古今图书集成/明伦汇编/官常典/第795卷 > 蒲察郑留

按《金史》本传：“郑留，字文叔，东京路斡底必剌猛安人。
大定二十二年进士。调高苑主簿、濬州司候，补尚书
省令史，除监察御史，累官北京、临潢按察副使，户部
侍郎。御史台奏郑留前任北京称职，迁陕西路按察
使，改顺义军节度使。西京人李安兄弟争财，府县不
能决，按察司移郑留平理，月馀不问。会释奠孔子庙”，
郑留乃引安兄弟与诸生叙齿，列坐会酒，陈说古之
友悌数事。安兄弟感悟，谢曰：“节使父母也，誓不复争。”
乃相让而归。朔州多盗，郑留禁绝游食，多蓄兵器，因
行春抚谕之，盗乃衰息，狱空。赐锡宴钱以褒之。改利
涉军节度使。诏括马，郑留使百姓饲养以须，御史劾
之。既而伐宋，诸路括马皆瘦，惟隆州“马肥。”乃释。郑留，
大安初，徙安国军。二年，知庆阳府事。三年，夏人犯边，
郑留击走之。至宁元年，改知平凉府。是时，平凉新被
兵，夏人复来攻，郑留招溃卒为御守计，夏兵退，迁官
四阶。贞祐二年，改东京留守，致仕。贞祐四年，卒。郑留
重厚，寡言笑，人不见其喜愠，临终，取《奏槁》尽焚之。